ایسپانیانین دوغوسونداکی کاتالونیا موختار حکومتی‌نین باشباخانی کارلس پویگدمونت، باغیمسیزلیک اعلانینی تاخیره آلدیقلارینی آچیقلادی.
کاتالونیا یئرلی پارلامنتی، آنایاسا محکمه‌سی طرفین‌دن قانون‌سوز اعلان ائدیلمه‌سینه باخمایا‌راق، 1 اوکتوبردا کئچیریلن موستقیل‌لیک رفراندومون‌دان بو یانا ایلک دفعه توپ‌لاندی.
کاتالون لیدر پویگدمونت، بورا‌داکی چیخیشیندا،
1"  اوکتوبرداکی رفراندوم نتیجه‌سینه گؤره کاتالونیا موستقیل‌لیک حقوقو قازانیب". دئدی.
آنجاق گؤزلنتی‌لرین عکسینه، موستقیل‌لیک اعلانی ائتمه‌ین پویگدمونت،
کاتالونیانین" جمهوریت یؤنتیمینده بیر دولت اولماسی اوچون خالقین منه وئردیگی سلاحیتی اؤز اوزریمه گؤتورورم. اما ایسپان حکومتی ایله دیالوق قاپی‌سینی آچماق اوچون موستقیل‌لیک اعلانینی تاخیره آلیرام. ایسپان حکومتین‌دن واسیطه‌چی‌لیگی قبول ائتمه‌سینی ایستییرم". دئیه دانیشدی.
کاتالونیانین بیر آوروپا پروبلمی اولدوغونو قید ائدن پویگدمونت، "من‌دن هئچ بیر زامان تهدید و شانتاژ ائشیتمیه‌جکسینیز. گرگین‌لیگی آرتیرا‌جاق دئییل آزالدا‌جاق مساژلار وئره‌جه‌یم. هئچ واخت هامیمیز عینی فیکیرده اولماساق دا بیرلیکده یاشایاجاغیق". ایفاده‌سینی ایستیفاده ائتدی.
دیکتاتور فرانکونون اؤلومون‌دن سونرا (1975) "ایسپانیانین ایقتیصاد‌داکی موتورونون، معاصیرلشمه‌سینده و ثابیتلیگینده اؤنملی عاملین کاتالونیا اولدوغونو" مدافعه ائدن پویگدمونت، آنجاق مرکزی حکومتین بو حقیقتی گؤرممزلیک‌دن گلدیگینی ایره‌لی سوردو.
2010-جی ایلده آنایاسا محکمه‌سی‌نین لغو ائتدیگی یئنی موختاریت ایستاتوسونا تاکید ائدن کاتالونیا باشباخانی،
آنایاسا" محکمه‌سی‌نین قرارین‌دان سونرا ایسپانیا دولتی بارماغینی بئله کیپیردات-مادی، کاتالون‌لار حیاتدا قالما‌لاری‌نین یگانه ضمانتینی اؤز دولتینی قورماق کیمی گؤردولر". آچیقلاماسینی وئریب.
ایسپان خالقینا دا مساژ وئرمک ایستدیگینی دئین پویگدمونت، بئله دانیشدی:
ایسپانیا" و ایسپان خالقی ایله یاخشی علاقه‌لر بیزیم آرزوموز و اؤنجه‌لیگیمیز. بیز گوناهکار، دلی، یا دا کودتاچی دئیی‌لیک. سس وئرمک ایسته‌ین نورمال بیر خالقیق. ایسپانیا و ایسپان‌لارا قارشی دئیی‌لیک. تام عکسینه، داها یاخشی باشا دوشمک ایستییریک. بو واختا قدر علاقه‌لرین اولمادیغینی هامیمیز گؤردوک. آنایاسانین خاریجینده ده بیر دموکراسی وار. بونو هامی گؤرمه‌لی‌دیر".
ایسپانیا حکومتی،اؤلکه‌نین دوغوسونداکی کاتالونیا اؤزرک یؤنتیمینین باشباخانی کارلس پویگدمونتون دانیشماسینی "اوستو اؤرتولو موستقیل‌لیک اعلانی" کیمی آچیقلاما ائدیب، "قبول ائدیلمز" اولدوغونو ساووندو.
ایسپانیا ناظیرلر کابینه‌سی، کاتالونیایا قارشی یئنی تدبیرلر گؤرمک اوچون فوق ا‌لعاده توپ‌لانا‌جاق.
دیگر طرف‌دن، پویگدمونتون موستقیل‌لیک اعلان اولونماماسی‌نین آردین‌داکی اساسی‌نین آوروپا بیرلیغیندن گلن باسقی اولدوغو ادعا ائدیلیب.
